Document ID: /roh_data/filtered/fineweb-2-filterrobots_roh.jsonl.gz/5933

La notg sin mardi ha il parlament britannic refusà per la segunda giada aifer in'emna da proclamar novas elecziuns. Uss èsi cler ch’i na dat naginas novas elecziuns avant il Brexit planisà la fin d’october.
Entant è la lescha cunter in Brexit senza cunvegna entrada en vigur. La lescha prevesa ch'il primminister da la Gronda Britannia sto dumandar ina prolungaziun dal temp per sortir da l'Uniun europeica, sch'i na dat nagina cunvegna d'extrada cun l'UE fin ils 19 d'october. Johnson ha entant suttastritgà da betg vulair spustar il Brexit e da vinavant vulair sortir da l'UE sco planisà la fin d'october.
Per il parlament britannic cumenza oz ina pausa sfurzada da 5 emnas ch'il primminister aveva ordinà.
RR novitads 06:00